Skeittaus debytoi olympialaisten virallisena kisalajina vajaan kahden vuoden päästä Tokiossa. Lajin nuori suomalaistähti Jaakko Ojanen ei osaa kuitenkaan sanoa vielä varmaksi, lähteekö edes karsintoihin mukaan.

Kahden vuoden päästä häämöttävissä Tokion olympialaisissa nähdään uutena lajina mielenkiintoinen tapaus, kun skeittaajat taituroivat olympiaestradille.

Mahdollinen suomalaisedustus skeittauksessa on kuitenkin kysymysmerkki.

Yksi mahdollinen suomalainen olympiaskeittaaja olisi 24-vuotias Jaakko Ojanen. Hän säväytti toukokuun lopussa arvostetussa Oslon X Games –tapahtumassa, kun hän voitti katuskeittauksen karsinnan. Finaalissa Ojanen ei aivan onnistunut tempuissaan, vaan jäi kahdeksanneksi.

Suoritus oli kuitenkin kova, sillä mukana kisassa oli luultavasti Tokion olympiamitalistit.

Silti Ojanen ei itse lämpeä olympiakisoille täysin.

– On vielä vähän ristiriistaiset fiilikset niistä kisoista. Ei ole paljoa informaatiota tullut. Ei oikein kukaan tiedä niistä kisoista paljoa, Ojanen miettii.

Jaakko Ojanen Yle

Karsinnoista on toistaiseksi selvillä se, että olympialaisiin mahtuu 20 skeittajaaa kisaa kohden. Yhdestä maasta voi olla mukana yhdessä kisassa kolme skeittaajaa. Karsinnat käynnistyvät ensi vuonna. Ojanen ei vielä osaa sanoa, lähteekö karsintakisoihin.

– Olympialaiset ovat vain yhdet kisat kahden vuoden päästä. Olisi kiva päästä sinne haistelemaan tunnelmaa, mutta eivät ne ole minulle mikään tavoite, Ojanen sanoo.

Ojanen käy paljon kuvauskeikoilla, joista myös tulee ammatikseen skeittaavalle tamperelaiselle myös elantoa. Jos kuvauskeikka osuu karsintojen päälle, niin kuvaus menee näillä näkymin edelle.

– Skeittaus on mielestäni enemmän taidetta kuin urheilua, Ojanen sanoo.

Vaarana perinteiden katoaminen

Skeittaus nousi hieman hämmentävästi olympialajiksi Kansainvälisen olympiakomitean päätöksellä Rion olympialaisten aikana. Olympiastatus on jakanut skeittaajia kahteen leiriin. Toiset arvostavat pisteet ja kilpailut korkealle.

Toisten mielestä olympialaiset ajavat siihen, että treenataan vain kisoja varten. Heitä harmittaa, että skeittausta ei sitten enää ajatella hauskanpitona kavereiden kanssa samalla lailla kuin ennen. Perinteinen ihanne siis katoaisi.

Ojanen kuuluu enemmän tähän jälkimmäiseen leiriin, vaikka tykkää myös välillä kisatakin. Siksi myös olympialaiset herättävät nuoressa lahjakkuudessa ristiriitaisia tunteita.

Kysymykseen, kuka on paras, on todella vaikea vastata.

– Ei sitä voi sillä tavalla sanoa, että Tokioon menisivät maailman parhaat skeittaajatkaan. Se ei ole niin. Ehkä joku osaa vaikeita temppuja, mutta siinä ei ole mitään fiilistä. Joku tekee ne temput vain, koska haluaa voittaa kisat, Ojanen havainnollistaa.

– Tuollainen tapa on minusta tyhmä. Se ei ole skeittausta. En skeittaa tätä lajia sen takia, että voittaisin olympiakultaa. Se ei ole skeittauksen idea.

Tukikin puuttuu

Rullalautailuliiton toiminnanjohtajan Anssi Paukkusen mukaan Ojasen lisäksi mahdollisia suomalaisehdokkaita Tokioon ovat Kasperi Kropsu ja naisista Oona Kolehmainen. Yksi ongelma kisaamisesta pitäville ja olympialaisista haaveileville suomalaisskeittaajille on tuen puute.

Kropsu kertoi aiemmin tällä viikolla sanomalehti Kalevassa (siirryt toiseen palveluun), että innostus panostaa olympialaisiin on alkanut laskea.

Ensin innostus oli kova, mutta mieli lähteä karsimaan on jopa lopahtanut, kun ketään ei ole kiinnostanut panostaa lajiin.

Olympiaprojekti vaatii Paukkusen mukaan muutaman kymmenentuhatta euroa. Yhteistyökumppaneista ei ole tällä hetkellä tietokaan. Olympiakomitealtakaan ei ole tullut juuri tukea.

Lehtikuva

– Se on vaikea kuvio, kun puhutaan Olympiakomiteasta. Vaaditaan arvokisamenestystä, jota meillä ei ole. Mutta ei ole ollut arvokisojakaan, Paukkunen sanoo.

Ojanenkin harmittelee tuen puutetta. Hänen mielestä mahdollisuuksia suomalaismenestykseen skeittauksessa olisi.

– On se vähän tyhmää, että skeittareita ei tueta sen vertaa, että olisi mahdollista päästä olympiakarsintoihin, Ojanen sanoo.

Ensiksi terveeksi

Tällä hetkellä nuorella tähdellä on kuitenkin aivan muut mielessä kuin mitalit. Jo 10-vuotiaana ensimmäisen SM-kilpailunsa voittanut ja sponsorinsa saanut Ojanen janoaa päästä terveeksi. Hän ehti lopettaa neljä vuotta sitten skeittauksen hetkeksi selkäongelmien takia.

Ojanen palasi välilevyn pullistumien ja leikkauksen jälkeen kuitenkin lajin pariin. Nyt haastatteluhetkellä hänellä vihoittelee polvi.

– Unelma on ehkä vain pysyä kunnossa ja skeitata niin pitkään kuin mahdollista, Ojanen sanoo.

Seitsemänvuotiaana skeittaukseen hurahtanut Ojanen on pystynyt skeittamaan ammattilaisena lukiosta valmistumisen jälkeen. Hän on ainoa suomalainen Red Bullin ja skeittimerkki Elementin tiimeissä.

– Tämä on ollut unelmaa tähän saakka. Olympiamitali ei ole sellainen unelma. Totta kai olisihan se hienoa, mutta en edes usko mahdollisuutta siihen. Jos tuuri käy, niin ehkä sitten.

Lue myös:

”Herttileijaa, älkää viekö minun kisoja” – Suomen olympiamitalitoivot ovat tottuneet sekoiluun, mutta menestyslaji uhkaa edelleen pudota Tokiosta

Tokion olympialaisiin on kaksi vuotta aikaa, mutta kisapaikoista käydään jo raastavaa taistelua